Andrei Aršavin

**Andrei Sergejevitš Aršavin** (vene keeles Андрей Сергеевич Аршавин, sündinud 29. mail 1981 Leningradis) on Venemaa jalgpallikoondise endine kapten.

Ta oli Peterburi Zeniti kasvandik ja tõusis selle esindusmeeskonda 2000. aastal. Aastatel 2009–2013 mängis ta Londoni Arsenalis.

## Koondisekarjäär

Venemaa jalgpallikoondises debüteeris Aršavin 17. mail 2002. Siiski ei võetud teda Jaapanisse Venemaa koondisse 2002. aasta MM-ile. Venemaa võitis seal avakohtumise Tuneesia jalgpallikoondise vastu, aga kaotas seejärel Jaapani ja Belgia jalgpallikoondisele, jäi alagrupis kolmandaks ning langes välja.

2004. aasta EM-valikturniiril ei löönud Aršavin ainsatki väravat. Venemaa sai Šveitsi jalgpallikoondise järel teise koha ja pidi pidama lisavalikmänge Walesi jalgpallikoondise vastu, kust siiski finaalturniirile pääses. Aršavinit ei arvatud ka Portugalis toimunud finaalturniirile, kus Venemaa kaotas kaks esimest mängu Portugali ja Hispaania jalgpallikoondise vastu ning jäi alagrupis viimaseks, ehkki võitis viimases alagrupimängus Kreeka jalgpallikoondist, kes seejärel üllatuslikult Euroopa meistriks tuli.

2006. aasta MM-valikturniiril lõi Aršavin Venemaa resultatiivseimana 5 väravat. Valikgrupi resultatiivseimate pallurite seas jagas ta sellega 5. kohta, jäädes maha näiteks Andres Operist ja Cristiano Ronaldost, kes mõlemad lõid 7 väravat. 30. märtsil 2005 lõi Aršavin Eesti jalgpallikoondise vastu avavärava mängus, mis lõppes 1:1 viigiga. Viimases voorus ei saanud Venemaa võõrsil jagu Slovakkia jalgpallikoondisest. 0:0 viik tähendas, et mõlemad kogusid võrdselt punkte, kuid halvema väravate vahe tõttu jäi Venemaa kolmandaks ja langes välja. Eesti jäi otse Venemaa järel neljandaks.

2008. aasta EM-valikturniiril lõi Aršavin 3 väravat nagu Dmitri Sõtševgi. Neist veel rohkem väravaid (4) lõi Aleksandr Keržakov. Venemaa saavutas alagrupis teise koha, sest mõneti üllatuslikult kaotas Inglismaa jalgpallikoondis viimases voorus kodus Horvaatia jalgpallikoondisele ja kogus 1 punkti vähem kui Venemaa (väravate vahe oli Inglismaal parem).

Finaalturniiril ei osalenud Aršavin kahes esimeses voorus, kus Venemaa kaotas 1:4 Hispaaniale ja võitis 1:0 Kreeka. Viimases voorus Rootsi jalgpallikoondise vastu 19. juunil vajas Rootsi viiki, aga Venemaa võitis 2:0 ja pääses täiseduga esinenud Hispaania järel teisena edasi. Aršavin mängis kogu kohtumise, lõi 50. minutil teise värava, sai 65. minutil kollase kaardi ja valiti kohtumise parimaks mängijaks. 22. juunil kohtus Venemaa veerandfinaalis Hollandi jalgpallikoondisega, kes alagrupi oli võitnud täiseduga. Normaalaeg lõppes 1:1, aga lisaaja lõpupoole lõi Venemaa 2 väravat ja võitis 3:1. Aršavin lõi 116. minutil viimase värava ja tunnistati taas kohtumise parimaks mängijaks. 26. juunil kohtuti veerandfinaalis taas Hispaaniaga ja nagu alagrupis, võitis Hispaania nüüdki 3 väravaga, seekord 3:0. Aršavin mängis kogu kohtumise. Aršavin valiti turniiri 23-mehelisse sümboolsesse koondisse koos Juri Žirkovi, Konstantin Zõrjanovi ja Roman Pavljutšenkoga.

2010. aasta MM-valikturniiril sai Venemaa valikgrupis teise koha Saksamaa jalgpallikoondise järel, kes ei kaotanud ühtki mängu. Saksamaa võitis mõlemad omavahelised kohtumised. Venemaa resultatiivseimad mängijad olid Pavljutšenko 5 ning Aršavin ja Zõrjanov 3 väravaga, kuid näiteks Miroslav Klose lõi 7 ja Lukas Podolski 6 väravat. Venemaa pidas lisavalikmänge Sloveenia jalgpallikoondisega. Venemaa võitis 14. novembril 2009 kodus 2:1, kuid kaotas 18. novembril võõrsil 0:1 ja langes välja, sest oli võõrsil löönud vähem väravaid.

2012. aasta EM-valikturniiril ei löönud Aršavin ühtki väravat. Venemaa võitis alagrupi Iirimaa jalgpallikoondise ees ja pääses otse finaalturniirile. Sinna jõudis Iirimaagi, kes lisavalikmängudel alistas Eesti. Poolas toimunud finaalturniiril osales Aršavin kaptenina kõigis Venemaa mängudes algusest lõpuni. Avavoorus 8. juunil alistas Venemaa Tšehhi jalgpallikoondise suurelt 4:1. 12. juunil peetud teises voorus viigistas Venemaa Poola jalgpallikoondisega 1:1. Kolmandas voorus Kreeka vastu vajas Venemaa viiki, aga kaotas 0:1 ja langes välja. Alagrupi võitis Tšehhi Kreeka ees, Venemaa oli kolmas.

Pärast ebaõnnestumist EM-il suhteliselt nõrgaks peetud alagrupis ei ole Aršavinit rohkem Venemaa koondisse kutsutud.

## Saavutused
;Zenit
*Venemaa meister : 2007, 2011–12, 2014–15
*Venemaa liigakarikas: 2003
*Venemaa superkarikas: 2008
*UEFA karikas: 2007–08
*UEFA Superkarikas: 2008
;Kairat
*Kasahstani karikas: 2017, 2018
*Kasahstani superkarikas: 2017

## Väravad rahvuskoondises

Aršavin lõi Venemaa koondises 75 mängu jooksul 17 väravat, kõik eri mängudes. Kaks väravat lõi ta mängudes Läti, Makedoonia ja Saksamaa vastu.

## Osalemine poliitikas

Andrei Aršavin kandideeris 11. märtsil 2007 Venemaa kohalike omavalitsuste valimistel Peterburis Ühtse Venemaa nimekirjas ja osutus valituks, kuid hiljem loobus mandaadist.

## Isiklikku

Andrei Aršavin on 173 cm pikk ja kaalub 70 kg.

Aršavin tutvus 2003. aasta suvel Juliaga, kellega hiljem abiellus. Neil on kolm last: poeg Artjom, tütar Jana ja poeg Arseni.

## Viited

## Välislingid

* Andrei Aršavini koduleht
* 
* Gazpromi tippjuht: Aršavin tuleks Venemaalt välja saata
* Londoni Arsenal loobub klubi läbi aegade kalleima mängija teenetest